སྤྱིར་རྒྱལ་བའི་བསྟན་པ་རིན་པོ་ཆེ་ས་ཆེན་པོའི་ཁྱོན་ཀུན་ལ་དར་སྤེལ་བྱས་ནས་སྲོག་ལྡན་ཡོངས་ལ་གནས་སྐབས་འཚེ་བ་མེད་པའི་ཞི་བདེ།མཐར་ཐུག་གཏན་གྱི་བདེ་བ་དམ་པ་འབྱུང་ཆེད་དང་།སྒོས་སུ་བོད་གངས་ཅན་གྱི་ཆོས་རིག་མཐའ་དག་རྒུད་པ་བསྐྱར་གསོ་དང་གནས་པ་བརྒྱུད་སྤེལ།ཆད་པ་ཁ་སྐོང་གཏོང་ཆེད་ཧི་མ་ལའི་རིག་མཛོད་ཁང་གི་ལས་རིགས་སྣ་ཚོགས་ཀྱི་ཐབས་ལམ་བཙལ་ཏེ་འབད་པ་བླ་ལྷག་ཏུ་བྱས་དང་བྱེད་བཞིན་ཡོད།སྤྱི་ལོ༢༠༡༢ལོ་ནས་བཟུང་དབུ་བརྩམས་པ་ཡིན་ལ།ལས་ཁུངས་འདིས་རྒྱལ་བའི་གསུང་རབ་གྱི་གཙོས་བོད་ཀྱི་ཆོས་དང་རིག་གནས་ཀྱིས་བསྡུས་པའི་གསུང་རབ་དང་རིག་གཞུང་མཐའ་དག་རྒྱལ་ཕྱི་ནང་ཀུན་ནས་འཚོལ་སྡུད་བྱས་ཏེ།བོད་རིག་ཆེད་མཁས་པ་གང་མང་ཞིག་ལྷན་འཛོམས་ཀྱི་འབད་པ་ལ་བརྟེན་ནས་འཛམ་གླིང་ཡོངས་ལ་དར་སྤེལ་དང་བརྒྱུད་འཛིན་གཏོང་བའི་ཐབས་ལམ་གསར་བ་ཞིག་གི་སྒྲོམ་གཞི་བཟུང་།ཐབས་ལམ་དེ་ལེགས་འགྲུབ་འོང་ཆེད་ལས་རིགས་ཀྱི་སྡེ་ཁག་གཙོ་བོ་མི་འདྲ་བ་ལྔ་རྩ་འཛུགས་བྱས་ཡོད།དེ་དག་ནི་ཧི་མ་ལའི་རིག་མཛོད་ཁང་དང་།ཧི་མ་ལའི་རིག་མཛོད་དྲ་བ།ཧི་མ་ལའི་སྒྲ་སྒྱུར་གླིང་།རྒྱུན་ཤེས་དུས་དེབ།ཧི་མ་ལའི་རིག་མཛོད་ཆེན་མོའི་སྐབས་དོན་ལས་གཞི་བཅས་ཡིན།སྡེ་ཚན་འདི་དག་རྨང་གཞི་བྱས་ནས་གཞི་རྒྱ་ཆེ་བའི་ལས་གཞི་ལ་འབད་པ་ལྷོད་མེད་གནང་བཞིན་ཡོད།